হাতে রড নিয়ে রাস্তার পাশে দাঁড়িয়ে থাকা একের পর এক গাড়ির কাচ ভেঙে চুরমার করছে এক ব্যক্তি। গভীর রাতে মুখ্যমন্ত্রীর পাড়ায় এই ঘটনা দেখে ছুটে আসেন এলাকার লোকজন। প্রতাপ গুপ্ত ওরফে মাংতা নামের ওই ব্যক্তিকে ধরে পুলিশের হাতে তুলে দেন তাঁরা। বৃহস্পতিবার হরিশ মুখার্জি রোডের ঘটনা। 
স্থানীয় সূত্রের খবর, এই প্রথম নয়। আট বছর ধরেই এই সমস্যায় জেরবার বাসিন্দারা। পুলিশ সূত্রের খবর, ওইদিন রাত প্রায় আড়াইটে নাগাদ প্রতাপ ভাঙচুর চালাচ্ছিল রাস্তায় দাঁড়িয়ে থাকা গাড়িতে। শব্দ পেয়ে দৌড়ে আসেন স্থানীয় বাসিন্দারা। হাতেনাতে ধরে ফেলেন প্রতাপকে। পাশ দিয়ে যাচ্ছিল টহলরত পুলিশের একটি বাইক। অভিযোগ, প্রতাপকে থামাতে গিয়ে আক্রান্ত হন ওই পুলিশকর্মীও। তাঁদের হাত থেকে ছাড়িয়ে প্রতাপের পরিবার এসে তাকে নিয়ে যায়। বৃহস্পতিবার রাতেই পুলিশ গ্রেফতার করেছে প্রতাপকে। জানা গিয়েছে, প্রায় ১২টি গাড়ি ভাঙচুর করেছে সে। 
স্থানীয় বাসিন্দা অনন্ত চৌধুরী বলেন, ‘‘এর আগে দু’বার আমার গাড়ি ভেঙেছে প্রতাপ। সেবারেও থানায় অভিযোগ জানিয়েছি।’’ আরেক বাসিন্দা সুনীল ডেঙ্গার কথায়, মাসতিনেক আগেই নতুন গাড়ি কিনেছেন তিনি। তারই মধ্যে সামনের এবং পিছনের কাচ একেবারে ভেঙে ফেলেছে অভিযুক্ত। ওই রাস্তারই একটি গলিতে রয়েছে প্রতাপের মানবাধিকার বিষয়ক সংস্থার একটি অফিসও। তার উপরের একটি ঘরে বাবা, মা এবং স্ত্রীয়ের সঙ্গে থাকে প্রতাপ। স্থানীয়দের অভিযোগ, ওই ঘরেই চলে দেদার মদ্যপান। 
পুলিশ জানিয়েছে,  স্থানীয়দের অভিযোগের ভিত্তিতেই গ্রেফতার করা হয়েছে প্রতাপকে। পুলিশের আরও দাবি, ওই যুবকের মানসিক কিছু সমস্যা রয়েছে। সেই কারণেই এই আচরণ। প্রতাপের বাবা এস কে গুপ্ত বলেন, ‘‘ছেলেকে নিয়ন্ত্রণ করা আমার হাতের বাইরে। মানসিক অসুস্থতার জেরেই এমনটা করে ও।’’